**Velkomst til temadag på Horsens Bibliotek om ”Læsning giver Livsglæde”**

Tak for invitationen til at være med her i dag – det har jeg set frem til.

Biblioteket og Sund By har afgørende fællestræk:

Vi skal kunne se, spotte og formidle nye tendenser i tiden!

Vi skal give mennesker lyst til at engagere sig

Vi skal rådgive og vejlede!

Vi har Fokus på Frivillighed – fokus på fællesskab – og fokus på kunstens og kulturens betydning. Kunsten og Kulturen – ikke som et middel – men som havende en værdi i sig selv

Der er således et stærkt slægtskab mellem projekt ”Læsning giver Livsglæde” og Horsens Sund Bys mission, som den har været og udviklet sig igennem de snart 30 år, som Horsens Kommune har været medlem af WHO’s Healthy Cities Network.

Nemlig livsglæde. Når vi arbejder med sundhedsfremme, skal vi have fokus på det der holder mennesker sunde – have fokus på den grundlæggende livsglæde og livskraft.

Den kraft, der også får mennesker til at komme igennem svære livssituationer og i det hele taget får mennesker til at vokse.

Igennem knap 30 år har Sund By taget udgangspunkt i at skabe rum og rammer for meningsfulde fællesskaber – fællesskaber, som borgerne selv definerer. Denne proces forudsætter dialog og tillid – tillid til, at vi vil hinanden det bedste.

I dette Sund By-arbejde er det afgørende at have blik for, hvad der giver mening og sammenhæng i livet.

At vokse som menneske og få mere livskraft og livsglæde, handler først og fremmest om at kunne indgå i et stærkt og meningsfyldt fællesskab med andre mennesker. Det kunne være i en af Sund Bys selvhjælpsgrupper, det kunne være mulighed for at gøre en forskel i lokalsamfundet, det kunne være igennem Sund Bys projekt Trygge Landsbyer, at få ny indsigt og mening igennem fælles oplevelser, der rykker ved vores verdensbillede og selvforståelse.

Det kunne i høj grad være igennem oplevelser af kunst og kultur, f.eks. i litteraturen igennem projekt Læsning giver livsglæde.

Og her kommer litteraturen – kunsten ind som en faktor, der skaber ligeværdige rum.

Hvad enten det er i fælles læsning – eller det er det enkelte menneskes egen oplevelse af litteraturen. Her er der ingen grænser – her kan du til enhver tid gå ind i dit eget rum og opleve andre virkeligheder end den umiddelbart nuværende og helt konkrete.

Jeg tror det er afgørende at vi har begge aspekter med – litteraturen som den enkeltes mulighed for nye erkendelser og virkeligheder og læsning som fælles oplevelse, som fælles erfaring. Og som fælles mulighed for at dele erfaringer, at tale også om det svære.

Når vi er fælles om at dele erfaringer, at tale om det svære, kan det ofte hjælpe os, når vi er i krise.

I det hele taget er kunst og kultur afgørende for vores liv og fællesskab – fordi vi i kunsten bliver udfordrede, berørte, får nye indsigter, ser nye sammenhænge – for ikke at tale om fællessangen, det at synge sammen

Sund By har altid inddraget kunst og kultur i vores aktiviteter – det er et felt som vi vedvarende vil udvikle – også med inspiration fra Projekt Læsning giver Livsglæde.

Det er vigtigt at understrege at Sundhed er ikke det endelige mål i livet – det endelige mål er livet – at leve livet hver dag. At sundhed er et vigtigt element er en anden ting. At indgå i fællesskaber er et andet afgørende element er vores erfaring.

Fordi vi i disse fællesskaber får betydning for andre mennesker, og andre mennesker får betydning for os. Læsning giver Livsglæde er et fornemt eksempel på dette.

Det er fællesskabet der får os igennem svære livsomstændigheder, får os igennem tunge dage. Og det er litteraturen og det at læse sammen, der på samme måde kan give åndehuller i hverdagen – også når denne hverdag er tung. Fordi vi gennem litteraturen oplever andre verdener og indsigter som åbner sig for os.

Vi har alle brug for inspiration, støtte og hjælp fra andre gennem livet. Livet og litteraturen handler dybest set om at nærme sig fællesskabet – og litteraturen giver mulighed for at vi ikke blot genkender men også føler os genkendt.

Og fra litteraturens uendelighed af verdener vil jeg gerne læse en historie fra ”100 nye historier” af den aarhusianske forfatter Louis Jensen:

En et hundrede og niogfirsindstyvende

gang var der en automatisk fugl, men

til sidst ville den ikke længere være

automatisk. Den nægtede, og da vin-

duet en dag stod åbent fløj den ud ad

vinduet og væk fra huset. Allerede

samme dag mødte den en hest der også

var løbet hjemmefra på grund af auto-

matikken. Og allerede en halv time ef-

ter mødte de en dreng, der heller ikke

længere ville være automatisk. De be-

sluttede at holde sammen og begav sig

i godt humør på vej mod Horsens.

Tak for ordet.